b'\n_START_ARTICLE_\nSimpanssit\n_START_SECTION_\nBonobo l\xc3\xa4hemp\xc3\xa4n\xc3\xa4 ihmist\xc3\xa4 kuin simpanssi\n_START_PARAGRAPH_\nBonobon lihaksisto on kuitenkin l\xc3\xa4hemp\xc3\xa4n\xc3\xa4 ihmisen lihaksistoa kuin simpanssin lihaksisto. Se tarkoittaa, ett\xc3\xa4 bonobo on l\xc3\xa4himp\xc3\xa4n\xc3\xa4 el\xc3\xa4v\xc3\xa4\xc3\xa4 ihmisen kantalajia. Ihmisell\xc3\xa4 ja bonobolla on 98,7 prosentin DNA:n yhtenev\xc3\xa4isyys, ja er\xc3\xa4s DNA:n 1,6 prosentin osuus ihmisell\xc3\xa4 on yhtenev\xc3\xa4 bonobon kanssa, mutta ei simpanssin kanssa._NEWLINE_Bonobo on yksi viimeisimpin\xc3\xa4 l\xc3\xb6ydetyist\xc3\xa4 suurista nis\xc3\xa4k\xc3\xa4slajeista. Bonobo nimettiin omaksi lajikseen vasta vuonna 1929. Siihen asti sit\xc3\xa4 pidettiin samana el\xc3\xa4imen\xc3\xa4 kuin simpanssia. Simpanssista eroavia piirteit\xc3\xa4 ovat kuitenkin k\xc3\xa4vely pystyasennossa, matriarkaalinen kulttuuri sek\xc3\xa4 seksuaalisen kanssak\xc3\xa4ymisen huomattava rooli bonoboyhteis\xc3\xb6iss\xc3\xa4.\n_START_SECTION_\nEroja simpanssin ja ihmisen v\xc3\xa4lill\xc3\xa4\n_START_PARAGRAPH_\nSuurimmat erot simpanssien ja ihmisen DNA:ssa ovat urosten Y-kromosomissa. Simpanssilla (Pan troglodytes) on paljon v\xc3\xa4hemm\xc3\xa4n geenej\xc3\xa4 Y-kromosomissaan kuin ihmisell\xc3\xa4. Simpanssin Y-kromosomi on kehittynyt sellaiseen suuntaan, ett\xc3\xa4 siemennesteen tuotanto on korkea._NEWLINE_Simpanssin (Pan troglodytes) kivekset ovat yli kolme kertaa suuremmat kuin ihmisell\xc3\xa4.\n_START_SECTION_\nSimpanssien tutkiminen\n_START_PARAGRAPH_\nSimpanssit kiinnostavat tiedemiehi\xc3\xa4, sill\xc3\xa4 ne antavat vihi\xc3\xa4 ihmisen kantalajista ja simpanssien avulla kyet\xc3\xa4\xc3\xa4n tutkimaan ihmisen k\xc3\xa4ytt\xc3\xa4ytymist\xc3\xa4. Simpansseja tutkimalla on esimerkiksi saatu tietoa ihmisen haukottelun ja homoseksuaalisen k\xc3\xa4ytt\xc3\xa4ytymisen merkityksist\xc3\xa4. Er\xc3\xa4\xc3\xa4ss\xc3\xa4 tutkimuksessa ihmisen pystyasennon syyksi on l\xc3\xb6ydetty simpanssien tapa kulkea pystyasennossa kantaessaan arvokkaita resursseja kaksin k\xc3\xa4sin, sill\xc3\xa4 n\xc3\xa4in ne saavat kannettua enemm\xc3\xa4n. Tiedemiehet ovat my\xc3\xb6s l\xc3\xb6yt\xc3\xa4neet, ett\xc3\xa4 simpansseilla heitt\xc3\xa4miskyky kulkee k\xc3\xa4si k\xc3\xa4dess\xc3\xa4 kasvaneen \xc3\xa4lyn ja aivojen kehityksen kanssa. Ne simpanssit jotka ovat erityisen hyvi\xc3\xa4 heitt\xc3\xa4m\xc3\xa4\xc3\xa4n, ovat my\xc3\xb6s sosiaalisesti kyvykk\xc3\xa4it\xc3\xa4 ja kommunikoivia. Ajan kuluessa heitt\xc3\xa4minen on saattanut kasvattaa ihmisen \xc3\xa4ly\xc3\xa4, sosiaalista kyvykkyytt\xc3\xa4 ja kommunikointia. Simpansseilla heitt\xc3\xa4minen ei kuitenkaan kehittynyt mets\xc3\xa4st\xc3\xa4miseen, vaan simpanssit heittelev\xc3\xa4t toisiaan.\n_START_SECTION_\nArvioita ihmisen erkaantumisesta\n_START_PARAGRAPH_\nIhmisen erkaantuminen simpansseista on tiedemiehi\xc3\xa4 kiinnostava kysymys. Lajien on uskottu alkaneen erkaantua yhteisest\xc3\xa4 esi-is\xc3\xa4st\xc3\xa4 noin kuusi miljoonaa vuotta sitten. Er\xc3\xa4s arvio hetkest\xc3\xa4 on 6,5 miljoonaa vuotta sitten. Vuonna 2014 tehdyn tutkimuksen mukaan ihminen ja simpanssi (Pan troglodytes verus) ovat saattaneet alkaa erkaantua jopa 13 miljoonaa vuotta sitten. Ihmisen genomin mutaatioiden tapahtumisnopeutta k\xc3\xa4ytt\xc3\xa4en on mahdollista arvioida milloin erkaantuminen on alkanut. Ihmisen genomin mutaationopeus on paljastunut puolta hitaammaksi kuin aikaisemmin luultiin, mik\xc3\xa4 siirt\xc3\xa4\xc3\xa4 erkaantumisen v\xc3\xa4hint\xc3\xa4\xc3\xa4n 12 miljoonan vuoden p\xc3\xa4\xc3\xa4h\xc3\xa4n. Ihmisen genomissa tapahtuu 0,1 prosentin muutos miljoonassa vuodessa ja kun genomien eroavaisuus on 1,2 prosenttia, t\xc3\xa4st\xc3\xa4 saadaan laskutoimituksella 12 miljoonaa vuotta. Arvio erkaantumisen alkamisesta 12\xe2\x80\x9313 miljoonaa vuotta sitten ei kuitenkaan tarkoita, ett\xc3\xa4 simpanssi ja ihminen olisivat olleet v\xc3\xa4litt\xc3\xb6m\xc3\xa4sti erillisi\xc3\xa4 lajeja jotka eiv\xc3\xa4t olisi pystyneet lis\xc3\xa4\xc3\xa4ntym\xc3\xa4\xc3\xa4n kesken\xc3\xa4\xc3\xa4n. Toisen arvion mukaan ihminen ja simpanssi ovat erkaantuneet 6,5 miljoonaa vuotta sitten ja kun molemmat lajit ovat l\xc3\xa4hteneet kehittym\xc3\xa4\xc3\xa4n omiin suuntiinsa, mutaatioiden lukum\xc3\xa4\xc3\xa4r\xc3\xa4 lajien v\xc3\xa4lill\xc3\xa4 on vain kaksinkertainen, mik\xc3\xa4 johtaa laskennalliseen 13 miljoonan vuoden eroavaisuuteen 6,5 miljoonassa vuodessa.'